በኢንተርናሽናል ዳኛ ባምላክ ተሰማ ላይ ጥቃት የፈጸሙት ተቀጡ
የአፍሪካ እግር ኳስ ማህበር ዲስፕሊን ኮሚቴ በኢንተርናሽናል ዳኛ ባምላክ ተሰማ ላይ ጥቃት የፈጸሙት የሞሮኮ እግር ኳስ ፌደሬሽን ፕሬዝዳንት ተቀጡ። ፕሬዚዳንቱ በፈጸሙት ድርጊት ከእግር ኳሱ ለአንድ ዓመት እንዲገለሉ መወሰኑን ማህበሩ አስታውቋል። ካፍ በሞሮኮ እግር ኳስ ፌደሬሽን ፕሬዝዳንት ፋውዚ ላካን ላይ ቅጣቱን ያስተላለፈው ባሳለፍነው ወር በአፍሪካ ኮንፌደሬሽን ዋንጫ በግብጹ ዛማሌክ እና ሞሮኮው ሬይኔሳንስ ቤርካን መካከል በነበረው ጨዋታ ወቅት በፈጸሙት ያልተገባ ተግባር እንደሆነ ገልጿል። ፕሬዚዳንቱ በሽልማት ሥነ-ስርዓት ላይ አድብተው ባምላክ ተሰማ ላይ በግንባር ጥቃት የፈፀሙት እና ለፀጥታ አካላት አስቸጋሪ የሆነ ከሥነ ምግባር ውጭ የሆነ ስርዓት እንዳሳዩ በማስታወስ አብራርቷል። በወቅቱ የግብፅ ሰዎች እንደሚሉት ጥቃቱን የፈጸሙት የሞሮኮ እግር ኳስ ኮንፌዴሬሽን እና የሬይኔሳንስ ቤርካን ፕሬዝዳንት ፎክዚ ሌክጃ ናቸው። ክለቡ በደርሶ መልሱ ጨዋታ ዳኛ ባምላክ ተሰማ ፍጹም ቅጣት ምት መስጠታቸውን በመቃወም ክስ እንደሚመሰርትባቸው እስከ ማስታወቅ የደረሱ ቢሆንም ፤ድርጊቱ በብዙዎች ዘንድ አነጋጋሪና አሳዛኝ እንደሆነ የተገለጸም ጭምር ነበር። የኢትዮጵያ እግር ኳስ ፌደሬሽን የድርጊቱን መፈጸም ተከትሎ ጁን አምስት ባስገባው የክስ ደብዳቤ መሰረት የሞሮኮ እግር ኳስ ፌደሬሽን ፕሬዝዳንት ፋውዚ ላካን ለመቅጣት ሲመርመር መቆየቱን ገልጾ ፤የካፍ ዲስፕሊን ኮሚቴ ፋውዚን የፈጸሙት ድርጊትን በማረጋገጥ ለአንድ ዓመት ከእግር ኳስ እንዲታገዱ ወስኗል። በ2018/19 የካፍ ኮንፌዴሬሽን ዋንጫ የመልስ ጨዋታ ዛማሌክ የሞሮኮው አር ኤስ በርካኔን አስተናግዶ በመለያ ምቶች በማሸነፍ ከ16 ዓመታት በኋላ የአህጉራዊ ዋንጫ ረሀቡን ማስታገሱ ይታወሳል። የሁለቱ ክለቦች የጨዋታው ሂደት በመጀመሪያው ዙር ሞሮኮ ላይ በተደረገው የመጀመሪያ ጨዋታ በርካኔ በመጨረሻ ደቂቃ በተቆጠረ ጎል 1 ለ0 ማሸነፉ ተከትሎ የመልሱ ጨዋታ በበዓምላክ ተሰማ ዳኝነት የተከናወነው በአሌክሳንድሪያው ቦሮግ አል አረብ ስታድየም የተካሄደ ነበር። በጨዋታው የሞሮኮው አር ኤስ በርካኔን በ54ኛው ደቂቃ ላርቢ ናጂ ሳጥን ውስጥ ኳስ በእጁ በመንካቱ በቪአር ተረጋግጦ የተሰጠውን የፍፁም ቅጣት ምት መሐመድ አላ አስቆጥሮ ዛማሌክ በድምር ውጤት አቻ እንዲሆን አድርጓል። ጨዋታው በዛማሌክ 1ለ0 አሸናፊነት መጠናቀቁን ተከትሎ በተሰጡ የመለያ ፍፁም ቅጣት ምቶች ዛማሌኮች ሁሉንም ሲያስቆጥሩ በበርካኔ በኩል ሐምዲ ላቸር አምክኖ ነጭ ለባሾቹ አሸናፊ መሆን ችለዋል። አምስት ጊዜ የቻምፒየንስ ሊግ፣ ሶስት ጊዜ የሱፐር ካፕ እንዲሁም የቀድሞው ካፕ ዊነርስ ካፕን አንድ ጊዜ ማሳካት የቻለው የግብፁ ታላቅ ክለብ የኮንፌዴሬሽን ዋንጫን ሲያነሳ ይህ በታሪኩ ለመጀመሪያ ጊዜ ነው። የዋንጫው ባለቤት ዛማሌክ ነጥብ25 ሚሊዮን ዶላር ሲሸለም ተሸናፊው በርካኔ 625 ሺህ ዶላር ማግኘት ችሏል። አዲስ ዘመን ሀምሌ 4/2011 